Perussuomalaisten Timo Soini leikkaisi kehitysavusta ja ilmastonsuojelusta.

Perussuomalaisten puheenjohtaja Timo Soini ottaa päivittäistavarakaupan keskittymisen ja suomalaisen työn ”sivukulut” esiin esimerkkeinä ongelmista, joihin Suomen tulee puuttua talouden oikaisemiseksi.

Soini vaati pääministeri Jyrki Kataisen (kok.) järjestämän Heureka-foorumin väliajalla hallitukselta rohkeutta tehdä päätöksiä. Soini arvelee, että Suomen budjettivajeen supistaminen voisi onnistua nopeamminkin kuin keskustan Juha Sipilän tänään hahmottelema 8–10 vuotta.

–Kyllä nopeamminkin päästään, mutta sitten täytyy uskaltaa tehdä päätöksiä eli ei se mikään luonnonlaki ole, Soini sanoo.

–Pistän pitkän leikkauslistan: ilmastorahasto, kehitysapu, väylämaksut. Kaikki nämä voidaan tarkastaa, hän listaa perussuomalaisten säästökohteita.

Esimerkiksi kehitysapuun kuluu Suomelta vuosittain noin miljardi euroa. Budjettivaje on viime vuosina ollut useiden miljardien kokoinen, mikä on johtanut valtion velkaantumiseen.

Lisäksi Soini mainitsee ”raflaavia esimerkkejä” suomalaisista ongelmista.

–Meillä on kaksi kauppaketjua, S- ja K-ryhmät. Esimerkiksi itsenäiset teurastajat eivät pääse sinne. Alkot sijoitetaan kaikki joko Citymarketiin tai Prismaan. Meillä on kahden keskusliikkeen diktatuuri, Soini sanoo.

–Sen takia mä jäin viimeksi S-marketin [edustajisto]vaaleista pois. Ei poliitikot voi olla yksityisten osuustoimintaliikkeiden mannekiineina enää. Näitä tarvii saada muutettua, hän sanoo.

Toisena esimerkkinä Soini mainitsee työn hinnan Suomessa.

–Se mitä suomalainen työ maksaa, se on liian korkea. Ei palkka, vaan se sivukulu, hän sanoo.

Soini mukaan Suomessa on liikaa turhaa sääntelyä. Tästä esimerkkinä hän mainitsee sen, että kunnat eivät itse saa päättää esimerkiksi opetusryhmien koosta.

–Kyllä meidän täytyy katsoa opetusryhmien kokoa. Pakko katsoa kaikkia julkisia menoja, Soini toteaa.

–Jos kukaan ei jousta mistään, joustetaan työttömyyden ja palkanalennusten kautta. Sehän on se, mitä Kreikassa on tehty, Soini sanoo.